Röntgen- ja isotooppitutkimukset sukukypsässä iässä olevalle naiselle

Sukukypsässä (12–50 v) iässä olevaa naista pidetään raskaana olevana, ellei raskauden mahdollisuutta voida sulkea pois. Selvitystä ei kuitenkaan tarvitse tehdä, kun lääketieteellinen altistus on perusteltu kiireellisenä potilaan hengen pelastamiseksi.

Lähettävä yksikkö

Lähettävän lääkärin tulee huomioida sukukypsässä iässä olevan naisen raskauden mahdollisuus ennen säteilytutkimuksen tilaamista. Vatsan ja lantion alueelle kohdistuvissa säteilytutkimuksissa tietojärjestelmä ”pakottaa” lähetteen tekijän raskauden tarkistamiseen ehdottamalla seuraavia vaihtoehtoja:

* *”****Ei****”* tarkoittaa, että ***potilas ei ole raskaana***
* *”****Kyllä****”* tarkoittaa, että ***potilas on raskaana***
* *”****Ei tiedossa****”* tarkoittaa, että lähettävällä lääkärillä ei ole tietoa raskaudesta

Raskauden selvittäminen jaotellaan riskiperusteisesti kolmeen ryhmään:

**1) Suurta altistusta aiheuttava tutkimus, hoito tai toimenpide**

Isotooppitutkimuksia ja -hoitoja tai tietokonetomografialla tai muulla suurta lääketieteellistä altistusta aiheuttavalla menetelmällä tehtäviä vatsan tai lantion alueen röntgentutkimuksia tai -toimenpiteitä ei tehdä raskauden aikana ilman pakottavia lääketieteellisiä indikaatioita. Lähettävä lääkäri arvioi oikeutuksen yhdessä radiologin tai isotooppilääkärin kanssa.

Raskauden mahdollisuus suljetaan pois ennen tutkimuksen tai hoidon tilaamista. Asia on tarkistettava vielä tutkimuspäivänä (ensisijaisesti poliklinikalla/osastolla) viimeisten kuukautisten alkamispäivän mukaan seuraavasti (ns. 10 päivän sääntö):

***a: Kuukautisten alkamispäivästä on alle 10 vrk:*** *Tutkimus voidaan tehdä*

***b: Kuukautisten alkamispäivästä on yli10 vrk:***

1. Jos luotettava ehkäisy (E-pillerit, -rengas, -laastari tai -kapseli, -kierukka, sterilisaatio): tutkimus voidaan tehdä.
2. Jos ei luotettavaa ehkäisyä, mutta potilas osaa varmasti sulkea pois raskauden: tutkimus voidaan tehdä.
3. Jos ei luotettavaa ehkäisyä eikä potilas osaa varmasti sulkea pois raskautta: tehdään raskaustesti. Jos raskauden mahdollisuus jää edelleen epäselväksi, tutkimus siirretään myöhemmäksi tai kiireellisyyden mukaan tehdään lähettävän lääkärin ja isotooppilääkärin/radiologin harkinnan mukaan.

***c: Kuukautiset myöhässä tai epäsäännölliset, ei kuukautisia, menopaussi***

1. Jos ei luotettavaa ehkäisyä eikä potilas osaa varmasti sulkea pois raskautta, lähettävä yksikkö pyytää raskaustestin.
2. Jos potilas osaa varmasti sulkea pois raskauden: tutkimus voidaan suorittaa.

**2) Sikiön kannalta merkityksetön altistus**

Raskautta ei tarvitse selvittää ennen hampaiston, pään ja kaulan alueen tai raajojen lääketieteellistä altistusta aiheuttavaa röntgentutkimusta, kun säteilyä ei kohdisteta lähelle vatsaa tai lantiota.

**3) Altistus, jota ei voida jättää huomioimatta ja joka vaatii säteilysuojelun optimointia**

Muissa (kuin edellä mainitun kohdan1 ja 2) tutkimuksissa, hoidoissa tai toimenpiteissä raskauden poissulkuun riittää, kun potilaalta kysytään, onko hän raskaana.

Tutkimuksen, hoidon tai toimenpiteen tekijä

Tutkimuksen tekijä tarkistaa sukukypsässä iässä olevan naisen raskauden ennen säteilytutkimuksen aloittamista edellä kuvatun menettelyn mukaisesti muutoin, mutta raskauden mahdollisuus kysytään kaikilta fertiili-ikäisiltä naisilta (myös sikiön kannalta merkityksettömän altistuksen tutkimuksissa).

Röntgenhoitaja kirjaa tarkistuksen tuloksen radiologiseen tietojärjestelmään ”Onko potilas raskaana?” -kenttään valitsemalla yhden seuraavista vaihtoehdoista:

* *”****Ei******tarkistettu****”* tarkoittaa, että röntgenhoitaja ei ole tarkistanut potilaalta raskautta
* *”****Ei****”* tarkoittaa, että ***potilas ei ole raskaana***
* *”****Kyllä****”* tarkoittaa, että ***potilas on raskaana***
* *”****Ei tiedossa****”* tarkoittaa, potilas ***ei tiedä*** *tai* ***ei pysty ilmaisemaan*** ja tutkimuksen   
   kiireellisyyden vuoksi asiaa ei ehditä (esim. testillä) tarkistaa

Säteilytutkimus raskaana olevalle

Raskaana olevan naisen vatsan ja/tai lantion alueelle kohdistuvat säteilytutkimukset pyritään ensisijaisesti korvaamaan ultraääni- tai magneettikuvauksella tai siirtämään synnytyksen jälkeen tehtäväksi. Mikäli tutkimusta ei voida korvata tai siirtää, suoritetaan säteilytutkimus mahdollisimman vähäisellä sikiön sädeannoksella. Katso tarkemmat ohjeet: [Raskaana olevan potilaan säteilytutkimus](https://www.ppshp.fi/dokumentit/_layouts/15/WopiFrame.aspx?sourcedoc=%7BAF13BA6D-282C-4B3D-AFD3-AFC834CF60A3%7D&file=Raskaana%20olevan%20potilaan%20s%C3%A4teilytutkimus%20kuv.docx&action=default&DefaultItemOpen=1), [Potilassuojainten käyttö natiivitutkimuksissa](https://intra.oysnet.ppshp.fi/dokumentit/_layouts/15/WopiFrame.aspx?sourcedoc=%7bcc1de252-c3a5-4710-a064-371b2a14299d%7d&action=default)